
Kreatív munka és szerkesztői felelősség a hazai tehetségkutatók osztály- és gendernarratíváinak kialakításában a Megasztár példáján keresztül

A Megasztár a mai napig egy olyan médiatörténeti mérföldkőnek tekinthető, amihez így vagy úgy, de mindenki tud kapcsolódni, a 2010 előtt születettek legalábbis minden bizonnyal. Bár a műsor utolsó évada óta is több, mint tíz év telt el, fontos lenyomatát képzi a kétezres évek (vélt vagy valós) magyar valóságának. Emellett fontos itthoni előképe volt a még ma is futó hazai tehetségkutatóknak, jóllehet az egykor képviselt értékek, formátum és relevancia alapvető változásokon ment keresztül az évek során.
Kvalitatív kutatásom során az egykori ikonikus műsor narratívaképzését vizsgáltam a tehetségkutató különböző évadain, illetve két kiválasztott versenyzőn keresztül. Oláh Ibolya és Szíj Melinda perszónái kapcsán megmutattam, hogyan húzódnak meg – gyakran kirekesztő – osztály- és genderábrázolások a “kitörés” és a “csiszolatlan gyémánt” toposzai mögött. Emellett munkám során azt is bemutattam, hogy az efféle ábrázolásmódok gyakran társulnak egyfajta mentális instabilitás tematizációjával.
Dolgozatomban továbbá arra kerestem a választ, hogy milyen szinten felelős egy tehetségkutató műsor szerkesztője az akár társadalmat is formáló narratívák kialakításáért. Ehhez fontosnak tartom megismerni a műsor kreatív stábjának és közvetítőinek – így az egykori főszerkesztő és zsűritagok – nézőpontját. Ennek kapcsán a kreatív autonómia (Hesmondhalgh & Baker 2011) és az érzelmi munka (Hochschild 1983) kérdéskörét jártam körbe.
Kutatásom mindenekelőtt a témában releváns szakirodalmak és esettanulmányok feldolgozásán alapult. Erre alapozva archív felvételek és a műsor versenyzőivel és munkatársaival készült publikált interjúk, beszámolók elemzésével értelmeztem mindezt a Megasztár kontextusában. 



